
Cronologia atantatelor comise în Israel şi teritoriile palestiniene în ultimii ani se prezintă în felul următor:

● 1994

- 6 aprilie - Explozia unui autobuz în oraşul Afula, din nordul Israelului, provoacă moartea a opt israelieni şi a atentatorului sinucigaş. Atentatul este revendicat de către organizaţia teroristă Hamas;

- 13 aprilie - Explozia unui autobuz într-o staţie aglomerată din oraşul israelian Hadera provoacă moartea a cinci persoane şi a atentatorului sinucigaş;

- 19 octombrie - Teroristul Hamas Saleh Abdel-Rahim al-Souwi se sinucide, curmând şi viaţa altor 22 de persoane, într-o explozie petrecută într-un autobuz ce se deplasa în centrul oraşului Tel Aviv;

- 11 noiembrie - Un ciclist palestinian, aparţinând Jihadului islamic, se sinucide, omorând trei soldaţi israelieni, la un post militar din apropierea unei colonii evreieşti din Fâşia Gaza;

- 25 decembrie - Un poliţist palestinian, membru al mişcării Hamas, detonează bomba aflată asupra sa într-o staţie de autobuz a soldaţilor din Ierusalim, rănind 13 persoane.

● 1995

- 22 ianuarie - Doi atentatori sinucigaşi ai Jihadului Islamic ucid 21 de israelieni, toţi soldaţi, într-o staţie de autobuz din oraşul Beit Lid, din centrul Israelului;

- 9 aprilie - Două atentate sinucigaşe ale grupărilor islamice ucid opt israelieni. Y. Arafat reacţionează la aceste atacuri printr-o serie de arestări operate în rândul militanţilor musulmani;

- 25 iunie - Un palestinian ce conducea o căruţă sare în aer în apropierea unor soldaţi israelieni din Gaza, omorând trei dintre aceştia;

- 24 iulie - Un atentator sinucigaş aparţinând organizaţiei Hamas ucide şase persoane în explozia survenită într-un autobuz ce se deplasa într-un cartier din Tel Aviv;

- 21 august - Cinci persoane îşi pierd viaţa într-un atentat sinucigaş al Hamas asupra unui autobuz din Ierusalim;

- 29 octombrie - Liderul mişcării islamice Jihad, Fathi Shqaqi, a fost asasinat în Malta de agenţi ai serviciului secret israelian;

- 2 noiembrie - Doi atentatori sinucigaşi aflaţi în automobile îşi detonează încărcăturile în Fâşia Gaza, ucigând cel puţin opt israelieni;

- 4 noiembrie - Premierul israelian, Yitzhak Rabin, este asasinat de un extremist evreu, Yigal Amir, care a afirmat că dorea să blocheze predarea teritoriilor ocupate (Cisiordania şi Fâşia Gaza) palestinienilor. Asasinarea a urmat unei violente campanii antiguvernamentale a opoziţiei de dreapta, conduse de Benjamin Netanyahu. Yigal Amir a fost condamnat la închisoare pe viaţă.

● 1996

- 5 ianuarie - Yahya Ayyash, cunoscut sub numele de cod “Inginerul”, a fost victima unui atentat cu bombă, în Fâşia Gaza. El este presupus a fi creierul care s-a aflat în spatele unei campanii de atentate, menite să mineze procesul de pace israeliano-palestinian;

- 23 februarie - Două atentate ale grupării islamice integriste Hamas, efectuate la Ierusalim şi Ashkelon, au provocat moartea a 26 de persoane şi rănirea altor 77. Organizaţia Hamas a anunţat că a efectuat ambele atentate ca represalii la uciderea, în luna ianuarie a.c., a lui Yahya Ayyash, autorul mai multor atentate împotriva Israelului;

- 3 martie - În urma unui atentat cu o bombă asupra unui autobuz, în centrul Ierusalimului, au murit 19 persoane dintre care şase erau români. Între victimele atentatului se mai află două persoane de origine română. În urma acestui atentat premierul israelian, Shimon Peres, a declarat “război total” mişcării militante islamice Hamas, precum şi împotriva oricăror altor organizaţii sau grupuri teroriste;

- 4 martie - Un atentator sinucigaş a detonat bomba pe care o avea asupra sa, în imediata apropiere a unui centru comercial din Tel Aviv, ucigând cel puţin 12 persoane şi rănind alte 105;

- 18 aprilie - Cel puţin 100 de civili au fost ucişi, iar alţi 120 au fost răniţi în urma bombardării de către forţele israeliene a unei baze a forţei Naţiunilor Unite de menţinere a păcii situată în sudul Libanului, tabăra fiind plină cu refugiaţi libanezi;

- 22 aprilie - Avioane de luptă israeliene, precum şi unităţi ale marinei de război, au bombardat obiective ale gherilelor palestiniene situate pe înălţimile din sudul Beirutului;

- 12 mai - Cinci militari israelieni au fost răniţi în urma exploziei unei bombe amplasate de luptători ai grupării militante islamice Hezbollah în apropierea patrulei israeliene, în zona de ocupaţie din sudul Libanului.

 

● 1997

- 9 ianuarie - Cinci persoane au fost rănite în urma unei explozii care a avut loc la Tel Aviv;

- 13 martie - Şapte eleve israeliene au fost ucise de un militar iordanian, care a deschis focul asupra autobuzului în care ele se aflau;

- 21 martie - Explozia unei bombe într-o cafenea din Tel Aviv provoacă moartea a patru persoane şi rănirea altor 42;

- 24 martie - La Bethleem au loc ciocniri între poliţia israeliană şi demonstranţii palestinieni;

- 1 aprilie - Două atentate sinucigaşe comise de luptătorii grupării Jihadul Islamic provoacă rănirea a cinci palestinieni în Gaza;

- 30 iulie - Dublu atentat sinucigaş cu bombă la Ierusalim, revendicat de gruparea Hamas. Atentatul s-a soldat cu moartea a 13 persoane şi rănirea altor 170;

- 25 septembrie - Tentativă de asasinare a liderului politic al grupării Hamas, Khaled Meshal, de către agenţi israelieni.

● 1998

- 15 mai - Mişcarea de Rezistenţă Islamică Hamas a făcut apel la reluarea violenţelor împotriva Israelului, după ce armata israeliană a ucis nouă palestinieni, în timpul manifestaţiilor contra extinderii statului evreu în teritoriile palestiniene;

- 21 august - Doi membri ai forţelor israeliene din sudul Libanului au fost ucişi într-un atac comis de mişcarea integristă libaneză Hezbollah în zona ocupată de Israel;

- 27 august - Şapte persoane au fost rănite în urma unui atentat cu bombă la Tel-Aviv;

- 27 septembrie - Lângă Tel-Aviv au avut loc cele mai violente ciocniri din ultimii ani între poliţişti şi arabi israelieni;

- 30 septembrie - Cel puţin 17 persoane, opt palestinieni şi nouă militari israelieni au fost rănite de explozia a două grenade la Hebron;

- 6 noiembrie - O maşină-capcană a explodat în piaţa din centrul Ierusalimului, provocând moartea a trei persoane şi rănirea altor şase;

- 7 decembrie - 31 de palestinieni au fost răniţi în mai multe localităţi din Cisiordania, în urma unor confruntări violente cu militarii israelieni. 

● 1999

- 4 ianuarie - Purtătorul de cuvânt al premierului israelian Benjamin Netanyahu, afirmă că atentatul de la Hebron, în cursul căruia doi israelieni au fost răniţi cu focuri de armă, justifică îngheţarea aplicării acordului de la Wye Plantation (SUA);

- 28 februarie - Cel puţin patru militari israelieni au fost ucişi într-un dublu atac cu explozibili întreprins de Hezbollah-ul şiit în zona ocupată de statul evreu în Libanul de Sud. Operaţiunea Hezbollah-ului a fost imediat urmată de o puternică replică a armatei isrealiene, care a deschis focul asupra sudului câmpiei Bekaa, aflată sub control sirian.

● 2000

- 17 ianuarie - 13 israelieni au fost răniţi în urma unei explozii produse la Hadera, localitate din nordul Israelului;

- 30 ianuarie - Adjunctul şefului Armatei Libanului de Sud, miliţie pro-israeliană, colonelul Akel Hashem, a fost ucis într-un atentat, revendicat de o formaţiune integristă şiită libaneză din cadrul Hezbollahului;

- 28 septembrie - Doi militari au fost răniţi într-un atentat antiisraelian comis în Gaza;

- 29 septembrie - Doi grăniceri israelieni au fost răniţi, între care unul grav după ce un poliţist palestinian a deschis focul asupa lor. 

● 2001

- 1 ianuarie - Trei palestinieni au fost ucişi de tirurile israeliene, la câteva ore după marcarea creării principalei mişcări palestiniene, Fatah, acum 36 de ani;

- 2 ianuarie - Un muncitor agricol palestinian a fost ucis de armata israeliană, ca urmare a unei explozii produse în apropierea coloniei evreieşti Dugit, din nordul Fâşiei Gaza;

- 8 ianuarie - O tânără palestiniană a fost ucisă de armata israeliană în timp ce circula pe un drum rezervat coloniştilor în apropiere de oraşul Nablus, în Cisiordania. Alţi doi palestinieni au fost răniţi de tirurile armatei israelinene, unul dintre ei în sudul Cisiordaniei, iar altul în Fâşia Gaza;

- 18 ianuarie - O grupare palestiniană, intitulată “Brigăzile martirilor Al-Aqsa”, a revendicat asasinarea directorului radio-televiziunii palestiniene Hisham Mekki, care a fost ucis la Gaza;

- 13 februarie - Premierul israelian, Ehud Barak, a aprobat acţiunile armatei şi serviciilor de securitate pentru eliminarea unui ofiţer al gărzii personale a preşedintelui palestinian Yasser Arafat, bănuit de comiterea mai multor atacuri antiisraeliene. Massud Ayyad un comandant al Forţei 17, a fost ucis în timp ce un elicopter israelian a atacat vehiculul cu care se deplasa, în apropierea taberei de la Jabaliya;

- 25 aprilie - Patru palestinieni, dintre care trei membri ai mişcării politice a preşedintelui palestinian Yasser Arafat, au fost ucişi şi şase răniţi, într-o explozie produsă la Rafah, în Fâşia Gaza, imputată armatei israeliene;

- 24 august - Frontul Popular de Eliberare a Palestinei a revendicat un atac antiisraelian lansat în sudul Fâşiei Gaza, de către un comandou al aripii sale armate, care s-a soldat cu cinci morţi, autorul atacului şi trei militari israelieni;

- 28 septembrie - Liderul Frontului Popular de Eliberare a Palestinei (FPEP), Abu Ali Mustafa, a fost ucis de un atac cu două rachete israeliene îndreptat în direcţia biroului său din Ramallah, în Cisiordania. Potrivit armatei israeliene, liderul FPEP a comandat tentativele de atentat cu maşină-capcană, de la 4 ianuarie 2001 de la Or Yehuda, de la 5 ianuarie 2001, la Ierusalim, de la 8 şi 21 februarie 2001, de la Ierusalim, o tentativă de atentat cu motocicletă-capcană la 6 ianuarie 2001 la Haifa, un dublu atentat cu bombă în portbagajele a două autovehicule israeliene, la 7 ianuarie 2001, la Yahud.

